CELEX: 62020TN0350
Language: lt
Date: 2020-06-09 00:00:00
Title: Byla T-350/20: 2020 m. birželio 9 d. pareikštas ieškinys byloje Wagenknecht / Komisija

17.8.2020   
            
            
               LT
            
            
               Europos Sąjungos oficialusis leidinys
            
            
               C 271/41
            
         
      2020 m. birželio 9 d. pareikštas ieškinys byloje Wagenknecht / Komisija
      
      (Byla T-350/20)
      (2020/C 271/52)
      Proceso kalba: anglų
      
         Šalys
      
      
         Ieškovas: Lukáš Wagenknecht (Pardubicė, Čekijos Respublika), atstovaujamas advokatės A. Dolejská
      
         Atsakovė: Europos Komisija
      
         Reikalavimai
      
      Ieškovas Bendrojo Teismo prašo:
      
                  —
               
               
                  pripažinti, kad Europos Komisija pagal Sutarties dėl Europos Sąjungos veikimo (SESV) 325 straipsnio 1 dalį, 319 straipsnio 3 dalį ir Europos Parlamento ir Tarybos reglamento (ES, Euratomas) 2018/1046 (1) 61 straipsnio 1 dalį nesiėmė privalomos ir atgrasančios priemonės, kuria būtų siekiama užkirsti kelią Čekijos Respublikos Ministro Pirmininko Andrej Babiš interesų konfliktui ar jį išspręsti, nes nepriėmė privalomos priemonės, kuri:
                  
                              —
                           
                           
                              neleistų Komisijos narių kolegijos nariams, visų pirma jos pirmininkui, susitikti su Čekijos Respublikos Ministru Pirmininku Andrej Babiš ir su juo aptarinėti klausimų, susijusių su 2021–2027 m. ES daugiamete finansine programa (DFP) ir apskritai su ES biudžetu;
                           
                        
                              —
                           
                           
                              sustabdytų tiesioginių žemės ūkio išmokų mokėjimą iš ES biudžeto tam tikroms bendrovėms, kurių kontroliuojantis asmuo ir tikrasis savininkas yra Čekijos Respublikos Ministras Pirmininkas Andrej Babiš.
                           
                        
            
         Ieškinio pagrindai ir pagrindiniai argumentai
      
      Grįsdamas ieškinį ieškovas remiasi penkiais pagrindais.
      
                  1
               
               
                  Pirmasis ieškinio pagrindas grindžiamas tuo, kad 2020 m. sausio 30 d. laišku ieškovas nusiuntė Europos Komisijai raginimą imtis veiksmų pagal SESV 265 straipsnį, tačiau Europos Komisija savo atsakyme neišreiškė nuomonės dėl ieškovo raginimo turinio ir pateikė jam atsakymą dėl visiškai kito dalyko.
                  
                              —
                           
                           
                              Komisija gavo ieškovo raginimą imtis veiksmų ir, nors į jį atsakė, savo atsakyme neišdėstė pozicijos dėl ieškovo raginimo vengti susitikimų ir diskusijų su Čekijos Ministru Pirmininku, susijusių su 2021–2027 m. DFP, ir to, kad Komisija nesustabdė tiesioginių žemės ūkio išmokų mokėjimo tam tikrų grupių bendrovėms, kurių kontroliuojantis asmuo ir tikrasis savininkas yra Čekijos Ministras Pirmininkas. Užuot atsakiusi dėl neteisėto tiesioginių žemės ūkio subsidijų skyrimo toms grupėms, Komisija pateikė informaciją apie investicinių struktūrinių ir investicinių žemės ūkio fondų lėšų sustabdymą vienai iš tų grupių, o tai yra kitas dalykas ir nebuvo ieškovo raginimo imtis veiksmų dalykas. Dėl antrosios ieškovo raginimo dalies, susijusios su tuo, kad Europos Komisijos pareigūnai neturėtų susitikti ir aptarinėti 2021–2027 DFP su Andrej Babiš, Komisija visiškai nutylėjo.
                           
                        
            
                  2.
               
               
                  Antrasis ieškinio pagrindas grindžiamas tuo, kad Europos Komisijos nesiėmimas veiksmų daro tiesioginį poveikį ieškovui, nes: (i) nereikia kito tarpinio akto siekiant neleisti Komisijos narių kolegijos nariui, visų pirma jos pirmininkui, susitikti ir aptarinėti 2021–2027 m. DFP su Čekijos Ministru Pirmininku ir (ii) daromas poveikis ieškovo teisinei padėčiai, nes jis yra išrinktas Čekijos Respublikos Parlamento Senato atstovas, kuriam pavesta tirti Čekijos Ministro Pirmininko interesų konfliktą, kaip specialaus Senato komiteto, sudaryto šiuo tikslu, nariui, kuriam Komisija neteisėtai neteikia dokumentų, trukdydama jam vykdyti tyrimo užduotis.
               
            
                  3.
               
               
                  Trečiasis ieškinio pagrindas grindžiamas tuo, kad Europos Komisijos nesiėmimas veiksmų dėl Čekijos Ministro Pirmininko Andrej Babiš interesų konflikto yra konkrečiai susijęs su ieškovu ir jo suinteresuotumas dėl veiksmų kyla iš: (i) ieškovo konstitucinės pareigos kontroliuoti, kad būtų tinkamai priimami ES teisės aktai, įskaitant ES biudžetą (2021–2027 m. DFP); (ii) ieškovo konstitucinės pareigos, kuri apima teisę kontroliuoti Čekijos Ministro Pirmininko veiksmus susitinkant su Komisijos narių kolegijos nariais, įskaitant pareigą atsakingai vykdyti minėto specialaus Senato komiteto nario funkciją; (iii) ieškovo išrinkimo į Čekijos Respublikos Senatą 2018 m. ir konkuravimo su Čekijos Ministro Pirmininko kontroliuojamos partijos „ANO“ kandidatais; (iv) aplinkybės, kad ieškovas sulaukė tokių pačių grasinimų mirtimi kaip Europos Parlamento Biudžeto kontrolės komitetui (CONT) priklausantys EP nariai 2020 m. vasario mėn., nes ir ieškovas, ir šie EP nariai bandė imtis veiksmų dėl Andrej Babiš interesų konflikto.
               
            
                  4.
               
               
                  Ketvirtasis ieškinio pagrindas grindžiamas tuo, kad būtų atsisakyta vykdyti teisingumą, jeigu ES valstybės narės nacionalinio parlamento nariui būtų nesuteikta teisė pareikšti ieškinį šioje byloje, nes jam būtų užkirstas kelias vykdyti net netiesioginę Europos Komisijos – ES institucinės sistemos vykdomosios institucijos – kontrolę per Europos Sąjungos Teisingumo Teismą.
               
            
                  5.
               
               
                  Penktasis ieškinio pagrindas grindžiamas tuo, kad Komisija pažeidė savo pareigą imtis veiksmų dėl Čekijos Ministro Pirmininko Andrej Babiš interesų konflikto pagal SESV 325 straipsnio 1 dalį ir 319 straipsnio 3 dalį, siejamas su 2018 m. gruodžio 13 d. Europos Parlamento rezoliucija (2) ir Europos Parlamento ir Tarybos reglamento (ES, Euratomas) 2018/1046 61 straipsnio 1 dalimi. Įvykdytos visos sąlygos, kad Komisija imtųsi veiksmų, būtent: (i) Andrej Babiš interesų konflikto buvimas; (ii) Andrej Babiš dalyvavimas ES biudžeto įgyvendinimo parengiamuosiuose veiksmuose ir (iii) tai, kad Andrej Babiš interesų konfliktas yra „Sąjungos finansiniams interesams kenkianti kita neteisėta veika“, kaip ji suprantama pagal SESV 325 straipsnio 1 dalį. Todėl Komisija privalėjo imtis veiksmų, tačiau to nepadarė, nes nepriėmė atgrasančių priemonių, kad neutralizuotų Čekijos Ministro Pirmininko interesų konfliktą, pagal savo pareigą, numatytą SESV 319 straipsnio 3 dalyje, 325 straipsnio 1 dalyje ir Europos Parlamento ir Tarybos reglamento (ES, Euratomas) 2018/1046 61 straipsnio 1 dalyje. Vietoje to nuo 2018 m. rugpjūčio 2 d. Komisijos narių kolegijos nariai, visų pirma jos pirmininkas, toliau susitikinėjo ir aptarinėjo 2021–2027 DFP su Čekijos Ministru Pirmininku, o Komisija pažeisdama interesų konflikto draudimą toliau mokėjo tiesiogines žemės ūkio išmokas bendrovėms, kurios priklauso tam tikroms grupėms, kurių kontroliuojantis asmuo ir tikrasis savininkas yra Andrej Babiš.
               
            
         (1)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018, p. 1, klaidų ištaisymas OL L 329, 2019 12 19, p. 97).
      
         (2)  „Interesų konfliktas ir ES biudžeto apsauga Čekijoje“, 2018 m. gruodžio 13 d. Europos Parlamento rezoliucija P8_TA (2018) 0530 (2018/2975(RSP).